Нэфлъашэ Алий и цIэкIэ
КъБР-м физическэ щэнхабзэмрэ спортымкIэ щIыхь зиIэ и лэжьакIуэ Нэфлъашэ Алий и фэеплъу шахматхэмкIэ зэхьэзэхуэ щекIуэкIащ Тэрч къалэм дэт «Ладья» шахмат-шашкэ клубым.
Зэхьэзэхуэм бжьыпэр щызыубыдахэу Къазий Анзор, Хъыдзэ Хьэжмурат, Дэжыг Руслан. Абыхэм я щIыбагъым къыдэтщ Алий и къуэ, Тэрч район администрацэм физкультурэмрэ спортымкIэ и къудамэм и унафэщI Нэфлъашэ Алим. Иужь илъэс 30-м Тэрч куейм физкультурэмрэ спортымрэ щигъуэта зыужьыныгъэр къыгуэхыпIэ имыIэу Нэфлъашэм и цIэм епхащ. Район спорт комитетым, иужькIэ администрацэм физическэ щэнхабзэмрэ спортымкIэ и къудамэм и унафэщI къулыкъур езыхьэкIа цIыху гумызагъэм Тэрч куейм щыпсэухэм я деж гъащIэ узыншэр щыхэпщэнымкIэ лэжьыгъэшхуэ зэфIигъэкIащ. Ар спорт лIэужьыгъуэ куэдым дихьэх, ауэ шахмат джэгухэм зыми пэзымыщI цIыхут.
Нэфлъашэ Алий и фэеплъ зэпеуэр егъэкIуэкIын жэрдэмыр районым и шахматист нэхъыфIхэм даIыгъащ икIи абы хэтыныр щIыхьу къалъытащ.
Зэхьэзэхуэр къыщызэIуахым Нэфлъашэм и ехъулIэныгъэхэм къытеувыIащ район администрацэм и Iэтащхьэм и къуэдзэ КIэрэф Мурадин, Тэрч куейм шахматхэмкIэ и федерацэм и президент Хъыдзэ Хьэжмурат, «Ладья» клубым и унафэщI Ахэмын Феликс, шахмат джэгухэм я ветеран УнащIэ Тузем сымэ.
Швейцарием къыщыхалъхьа хабзэхэм тету екIуэкIа зэхьэзэхуэм щытекIуащ спортымкIэ мастерым и кандидат Хъыдзэ Хьэжмурат. ЕтIуанэ, ещанэ увыпIэхэр зэдагуэшащ Къазий Анзоррэ Дэжыг Русланрэ. Ахэри спортымкIэ мастерым и кандидатщ. Япэ увыпIищыр къэзыхьахэм кубокхэр, медалхэр, Тэрч район администрацэм и щIыхь тхылъхэр иратащ.
Нэфлъашэ Алий и унагъуэмрэ абы и ныбжьэгъухэмрэ къабгъэдэкI саугъэт щхьэхуэхэр хуагъэфэщащ джэгукIэ нэхъ дахэ къэзыгъэлъэгъуа Ащхъуэт Андрей, зэпеуэм хэтахэм ныбжькIэ я нэхъ щIалэ Борий Ахьмэд, нэхъыжь дыдэ УнащIэ Тузем, нэхъ зэпIэзэрыту джэгуа шахмат БжэIумых Iэбисал, нэхъ псынщIэу джэгур езыгъэкIуэкIа Балъкъэр Заур, апхуэдэ зэхьэзэхуэхэм жыджэру хэт Мусаев Мухьэрбий, судья нэхъыщхьэ Ахэмын Феликс сымэ. Нэфлъашэм фIыуэ илъагъуу щыта шахмат дамыгъэмкIэ — шымкIэ текIуэныгъэ къызэрихьам папщIэ саугъэт щхьэхуэ хуащIащ Джаурджий МуIэед.
КIуантIэ Замирэ.
